Diari Oficial de la Generalitat Valenciana


Sumari del DOGV 2511, del 19-05-1995 (1995/834750)

ORDRE de 4 de maig de 1995, de la Conselleria d'Educació i Ciència, per la qual es convoca un curs d'especialització en educació musical adreçat al personal docent que presta els seus serveis en col·legis públics, escoles llar i centres d'Educació Primària privats concertats de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/04/(2)/dof/vci/html**

### Dades del document

Número de DOGV
:   2511

Data del DOGV
:   19-05-1995

Secció del DOGV
:   DISPOSICIONS GENERALS

Número del document
:   1995/834750


Data del document
:   04-05-1995

Organisme emissor
:   Conselleria d'Economia i Hisenda

Tipus de document
:   Ordre

ORDRE de 4 de maig de 1995, de la Conselleria d'Educació i Ciència, per la qual es convoca un concurs d'especialització en educació musical adreçat al personal docent que presta els seus serveis en col·legis públics, escoles llar i centres d'Educació Primària privats concertats de la Comunitat Valenciana.   
La Llei Orgànica d'Ordenació General del Sistema Educatiu (LOGSE) estableix (art. 14) que l'Educació Artística constitueix una de les àrees obligatòries de caràcter global i integrador, a través de les quals s'organitza l'Educació Primària. Igualment ordena (art. 16) que l'educació musical serà impartida per mestres amb l'especialització corresponent.  
El Reial Decret 895/1989 (modificat pel Decret 1664/1991), en l'article 17 estableix que per a impartir aquests ensenyaments es requerirà certificat de l'habilitació corresponent, el qual podrà obtenir-se, entre d'altres, mitjançant la superació de cursos d'especialització convocats pel MEC o la comunitat autònoma, exigint-se en aquest cas l'homologació del Ministeri d'Educació i Ciència. En aquest sentit, i concretament pel que fa a l'educació musical, a l'empara de l'autorització del decret esmentat (paràgraf 2n de l'article 8è), l'Ordre de 21 de febrer de 1992 (DOGV de 16 de març) a l'apartat primer 1, estableix el lloc de treball d'Educació General Bàsica, educació musical, als centres públics d'Educació General Bàsica dependents de la Conselleria de Cultura, Educació i Ciència de la Generalitat Valenciana.  
La qual cosa planteja la necessitat de promoure la realització de cursos de formació científica i didàctica per tal de facilitar l'assoliment de la condició d'especialistes d'educació musical al professorat en activitat que presta els seus serveis en centres de la Comunitat Valenciana.  
Per això, i fent ús de les competències que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià  
ORDENE:  
Primer. Convocatòria i destinataris  
Convocar un curs d'especialització en educació musical primària dirigit al personal docent que presta els seus serveis en centres d'Educació Primària de la Comunitat Valenciana:   
a) Funcionaris i funcionàries de carrera o en pràctiques del Cos de Mestres si els presten en col·legis públics o escoles llar;   
b) Contractats indefinits si els presten en centres privats concertats.  
Les bases específiques d'aquest curs figueren a l'annex d'aquesta ordre.  
Segon. Organització i realització del curs  
L'organització i la realització d'aquest curs anirà a càrrec de la Direcció General d'Ordenació i Innovació Educativa, mitjançant el Servei de Formació del Professorat.  
Tercer. Característiques del curs  
Aquest curs d'especialització, en haver estat homologat pel Ministeri d'Educació i Ciència, habilitarà els funcionaris de carrera del Cos de Mestres per a ocupar el lloc de treball en l'especialitat de música de l'Educació Primària, segons allò que estableix el Reial Decret 895/1989, de 14 de juliol (BOE 20 juliol 1989).  
La durada del curs és de 700 hores, comprenent les sessions lectives, el treball de seminaris, les pràctiques docents i l'elaboració de la memòria.   
El curs s'estructura en:  
a) Fases intensives: durant els mesos de juliol i setembre i en jornades monogràfiques al llarg del curs. Quant als col·legis públics, l'administració educativa es compromet a estudiar les mesures, amb l'equip directiu i el Consell Escolar de cada centre, per tal de possibilitar al professorat seleccionat la compatibilitat de les tasques docents al centre amb les assistències al curs d'especialització en aquestes fases.  
b) Fase extensiva: en els mesos d'octubre a juny, tot comprenent:  
- Pràctiques docents impartides en el centre de cada participant, dins l'horari lectiu.  
- Una sessió setmanal dedicada a classes lectives i/o al treball en seminaris, per a la qual cosa el professorat disposarà d'una vesprada setmanal. Les direccions dels centres respectius, a l'hora de confeccionar els horaris, adoptaran les mesures de flexibilitat oportunes a aquest efecte.   
Per a aquest curs s'ofereix un màxim de 35 places. La confirmació del curs resta supeditada a que hi haja un mínim de 20 membres que superen la prova pràctica de selecció per participar-hi.  
Es reserva el 25% del màxim de les places per a personal docent de centres privats concertats. Aquest percentatge podrà augmentar cas que hi resten places vacants, una vegada ateses les sol·licituds del professorat funcionari que reuneix les condicions de participació.  
Quart. Finançament del curs  
El finançament per a sufragar aquest curs d'especialització anirà a càrrec del capítol 2 del programa 47.59.033.18 de l'exercici de l'any 1995 i de les aplicacions pressupostàries que determine la naturalesa de la despesa, per a la qual cosa es reserva una quantitat màxima de 5.500.000 pessetes. Quant a les despeses produïdes en l'any 1996, s'aplicaran a càrrec del mateix capítol i programa de l'exercici de l'any 1996, en funció del que determine la llei de pressupostos de l'esmentat exercici.  
Cinquè. Condicions de participació  
a) Per a participar en el curs cal:  
- Ser mestre o mestra d'Educació Primària o, en el cas del professorat de música de centres privats concertats que no ho són, cal ser titulat de conservatori;  
- No estar en possessió de l'habilitació corresponent;  
- Trobar-se en activitat en centres de la Comunitat Valenciana;  
- Ser funcionari de carrera o en pràctiques del Cos de Mestres, prestant serveis en centres públics o escoles llar, o tenir contracte laboral indefinit si els serveis es presten en centres privats concertats.  
b) El professorat seleccionat ha d'assistir a la totalitat de les sessions de formació i ha de realitzar totes les activitats del curs. En cas de ser baixa, llevat que siga per força major degudament justificada, no es podrà participar en cursos d'especialització convocats per la Conselleria d'Educació i Ciència en el termini de tres anys.  
c) La matrícula als cursos serà gratuïta.  
d) El professorat seleccionat pot acollir-se a la convocatòria anual específica d'ajudes econòmiques individuals per a activitats de formació en la modalitat A que publica la Conselleria d'Educació i Ciència. Pel que fa a les fases intensives, quan l'organització del curs ofereix els serveis d'allotjament i manutenció, sols es podran sol·licitar ajudes per als desplaçaments, comptant per una sola vegada cada setmana l'anada i tornada a la seu del curs.  
Sisè. Documentació  
Les sol·licituds es realitzaran mitjançant instància, segons el model adjunt. A la sol·licitud es requereix adjuntar la documentació següent:  
- Escrit de la direcció del centre escolar on es faça constar:  
a) Que el professorat seleccionat impartirà l'educació musical en el seu horari lectiu, dins la programació anual del centre, a raó d'un mínim de 2 hores setmanals, com a pràctiques docents del curs d'especialització.   
b) Que es tindrà en compte, a l'hora de confeccionar els horaris, la compatibilitat de l'horari lectiu del professor seleccionat amb les activitats del curs d'especialització en cadascuna de les fases.  
- El professorat de centres privats concertats ha de presentar una fotocòpia del contracte indefinit com a docent.  
- El professorat que es gaudeix o té previst de gaudir de llicència per estudis coincidint amb les fases del curs cal que presente un certificat de la direcció del centre autoritzant-lo a realitzar les pràctiques docents en el susdit centre i comprometent-se a certificar sobre el seu compliment.  
- El professorat funcionari adjuntarà, a més, el full de serveis i certificat actualitzat de les pròpies habilitacions emès per la direcció territorial d'Educació.  
Setè. Termini i lloc de presentació de la documentació  
Les sol·licituds, juntament amb la documentació corresponent, es dirigiran a la Direcció General d'Ordenació i Innovació Educativa.  
La presentació de les sol·licituds i la documentació es realitzarà al Registre General de la Conselleria d'Educació i Ciència o al de les direccions territorials d'Educació, als centres d'Informació, Iniciatives i Reclamacions de la Generalitat Valenciana, o a les oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho, o mitjançant qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació serà de 20 dies hàbils a partir de l'endemà de la publicació d'aquesta ordre en el Diari Oficial de la Generalitat Valenciana.  
Vuitè. Comissió de selecció  
La selecció de les sol·licituds la realitzarà una comissió constituïda pels membres següents:  
- El cap del Servei de Formació del Professorat o la persona que hi delegue, que hi actuarà com a president.  
- Un inspector o inspectora d'educació, designat pel director general d'Ordenació i Innovació Educativa.  
- Un tècnic del Servei de Formació del Professorat designat pel director general d'Ordenació i Innovació Educativa que actuarà com a secretari de la comissió.  
- Dos especialistes en educació musical, designats pel director general d'Ordenació i Innovació Educativa.  
A les reunions de la comissió seleccionadora podrà assistir, amb veu però sense vot, un representant de cadascun dels sindicats que formen part de la Mesa Sindical Sectorial d'Educació.  
La comissió tindrà facultats per a resoldre tots el dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, ajustant les seues actuacions al que es disposa en els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
La comissió disposarà la constitució d'una subcomissió especialitzada a l'efecte de realitzar les proves pràctiques previstes en el procés de selecció dels candidats.  
Novè. Selecció dels participants  
Per a participar al curs d'educació musical cal superar la prova pràctica d'aptitud i coneixements musicals a la qual es fa referència a la base tercera de l'annex d'aquesta ordre.  
La llista de les sol·licituds admeses per a fer la prova pràctica d'accés serà publicada en un termini de 15 dies naturals a partir del dia següent al què finalitze el termini de presentació de sol·licituds. En aquesta llista s'especificarà la data i el lloc on es realitzarà aquesta prova pràctica d'aptitud i de coneixements musicals.  
Entre els qui superen aquesta prova selectiva es tindran en compte en primer lloc les sol·licituds del professorat que es trobe en les circumstàncies que es detallen a continuació, seguint l'ordre de prioritat en el qual s'esmenten:  
- El professorat que està adscrit a un lloc de treball d'educació musical, per al qual no està habilitat,  
- El professorat al qual se li ha suprimit el seu lloc de treball i que té la possibilitat d'ocupar un lloc vacant d'educació musical en el seu centre si obté l'especialització corresponent,  
- El professorat al qual se li ha suprimit el seu lloc de treball,   
- El professorat amb destinació definitiva al centre al qual no hi ha suficient nombre d'habilitats en educació musical.  
Efectuada la prova i baremada la documentació d'acord amb la base quarta de l'annex, la comissió de selecció elaborarà la llista provisional dels seleccionats al curs d'especialització o procedirà a la seua anul·lació quan no s'assolesca el mínim de 20 membres establert en la convocatòria.  
Les llistes es faran públiques al tauler d'anuncis de la Conselleria d'Educació i Ciència, de les direccions territorials d'Educació i dels centres de professors. En elles s'especificaran tant les sol·licituds admeses com les denegades amb indicació de la causa.  
Hi haurà un termini de cinc dies naturals per a reclamar davant la comissió de selecció. Aquestes reclamacions es presentaran al Registre General de la Conselleria d'Educació i Ciència o de les direccions territorials d'Educació.  
Transcorregut aquest termini, una vegada estudiades i, si s'escau, ateses les reclamacions, la Direcció General d'Ordenació i Innovació Educativa resoldrà aquesta convocatòria i publicarà la relació definitiva del professorat seleccionat en el Diari Oficial de la Generalitat Valenciana.  
Deu. Certificat del curs  
L'avaluació final s'expressarà en termes d'«apte» o «no apte».   
El professorat que supere el curs d'especialització amb la qualificació d'«apte» obtindrà el diploma d'especialista en educació musical. La Conselleria d'Educació i Ciència expedirà el diploma del curs i realitzarà els tràmits necessaris per a l'homologació d'aquest curs pel Ministeri d'Educació i Ciència.  
El professorat que no haja assolit l'aptitud podrà obtenir el certificat per l'assistència al curs.  
Per tal d'obtenir tant el diploma d'especialista com el certificat d'assistència cal haver participat almenys en el 85% de les activitats programades en cada fase.  
Onzè. Resolució  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establert, les sol·licituds s'entendran desestimades, sense perjudici del que es dispose quan es dicte la resolució expressa.  
DISPOSICIONS FINALS  
Primera  
Per a fer possible un desplegament correcte i una adequada execució d'aquesta ordre, es faculta la Direcció General d'Ordenació i Innovació Educativa perquè dicte les disposicions adients per a la seua aplicació.  
Segona.  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.  
València, 4 de maig de 1995  
El conseller d'Educació i Ciència,  
JOAN ROMERO I GONZáLEZ  
ANNEX   
Bases de la convocatòria del curs  
 d'especialització en educació musical  
Primera. Objectiu, nombre de places  
L'objectiu d'aquest curs és l'aprofondiment en els fonaments científics i didàctics de l'educació musical per a posar a l'abast del professorat participant instruments que li permeten exercir amb qualitat la docència en l'Educació Primària en aquesta especialitat.  
S'ofereix un curs d'especialització en educació musical amb un total de 35 places.  
   
Segona. Continguts del curs  
Els continguts científics i didàctics de l'especialitat d'educació musical es desenrotllen agrupats en els mòduls que figuren tot seguit:  
1. Mòdul teòrico-pràctic de formació musical:  
- Educació auditiva  
- Anàlisi musical  
- Harmonia pràctica  
- Evolució del llenguatge musical  
- Les cultures musicals i el folklore  
2. Mòdul de tècnica musical:  
- Educació vocal i cant   
- Direcció coral  
- Tècnica de la flauta dolça i de percussió  
- Conjunt instrumental   
3. Mòdul de didàctica de la música:  
- Cursets monogràfics sobre les aportacions de Dalcroze, Willems, Orff,Kodàly, Ward, etc. a la pedagogia musical contemporània.  
- Didàctica del llenguatge musical  
- Audició musical activa  
- Música-moviment  
- Didàctica de la flauta dolça i de l'instrumentarium Orff. Repertori escolar.  
4. Mòdul teòrico-pràctic sobre el currículum de l'educació musical en primària:  
- El Decret d'ensenyaments de primària  
- Orientacions per a la programació a l'aula: seqüenciació dels continguts, metodologia, l'avaluació.  
- Procés d'elaboració de materials curriculars  
   
Tercera. Contingut de la prova pràctica de selecció dels participants  
El contingut gira al voltant de l'acreditació d'aptitud i de coneixements musicals previs a la realització del curs. Constarà de dues parts que es realitzaran per cada candidat en el mateix dia:  
1ª. Amb caràcter eliminatori:  
a) Cantar una cançó de lliure elecció. Vocalitzacions.  
b) Lectura a primera vista, rítmica i melòdica.  
c) Dictat musical, a una i/o a dues veus.  
2ª. Amb caràcter no eliminatori. Es valorarà el grau de coneixement d'algun instrument musical, acreditat mitjançant la interpretació d'un exemple musical de lliure elecció, en funció de la dificultat de l'obra elegida i de la qualitat de la interpretació.  
La realització d'aquesta prova la duran a terme assessors de música i membres de l'equip docent del curs.  
Lloc de realització: CEP de València, C/ Juan de Garay, 25. Tel. 842 39 06  
Quarta. Barem per a la documentació presentada  
1r. Per estudis musicals:  
- Per cada curs de solfeig aprovat oficialment: 1 punt.  
- Per cada curs aprovat d'instrument o de cant: 1 punt.  
2n. Per altres estudis musicals:  
- Per cada curs «Música a l'escola» amb aptitud: 0,6 punt.  
- Per altres cursos de formació musical (pedagogia musical, direcció, cant, etc.) la participació en els quals acredite haver superat una prova de selecció prèvia o una prova final de coneixements. Per cada 10 hores: 0,1 punt. Màxim 1,4 punts.  
3r. Per l'experiència docent musical reglada:  
- Dins l'horari lectiu escolar: 0,4 punts/any, màxim 1,2 punts.  
- Com a activitat complementària: 0,2 punts/any, màxim 0,8 punts.  
Els mèrits acadèmics, professionals o de qualsevol tipus relacionats amb aquesta convocatòria es justificaran mitjançant els certificats corresponents.   
Cinquena. Calendari de realització del curs  
El curs es realitzarà de juliol de 1995 a setembre de 1996 segons el calendari següent:  
Fase A intensiva 1995: sessions lectives (162 hores) i treball de seminari (30 hores). Calendari: juliol 3-7, 10-14, 17-21; setembre 4-8, 11-15, 18-22.  
Complement de les sessions lectives són dos cursets monogràfics sobre les aportacions de pedagogs del segle XX a l'educació musical. Es desenrotllaran en dos estatges, de divendres a dilluns, ambdós inclosos, comprenent un total de 50 hores.  
Fase B extensiva 1995-96: període d'octubre a juny que comprèn:  
- Sessions lectives (62 hores) i treball de seminari (62 hores), per a la qual cosa es dedicarà una vesprada setmanal, amb un total de 31 setmanes, amb horari de 15'30 a 20 h. tot combinant l'aprofundiment dels continguts del curs i l'elaboració de materials curriculars.  
- Pràctiques docents. Estan plantejades sota dues modalitats: unes desenrotllades amb l'assessorament d'especialistes ja habilitats, amb un total de 18 hores. Altres realitzades en el centre on presta serveis cada participant, a raó de 2 hores setmanals d'octubre a juny, computables per un total de 62 hores. En ambdós casos les pràctiques es realitzaran en els tres cicles de primària.  
Fase C intensiva 1996: sessions lectives (180 hores) i treball de seminari (24 hores).  
Calendari: juny 26-28; juliol 1-5, 8-12, 15-19; setembre 3-6, 9-13, 16-20.   
Aquesta fase comprèn la presentació de la memòria individual del curs, per la qual es computa un total de 50 hores, i inclourà l'elaboració:  
- D'una programació didàctica d'educació musical d'un cicle o el desplegament curricular d'un bloc de contingut, i   
- D'algunes unitats didàctiques experimentades en classe amb els alumnes.  
Sisena. Avaluació  
L'avaluació dels participants al curs es realitzarà mitjançant qualificacions en cada mòdul de programació en cadascuna de les fases. Es tindran en compte tant l'assimilació dels continguts com les aptituds acreditades en la realització del treball de seminaris i de les pràctiques docents. Aquesta informació quedarà recollida en les actes-informes elaborats per cada professor del curs. La presentació de la memòria és un requisit a l'hora de l'avaluació i de la certificació final.


Còpia Permalink ELI